
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 17.10.2026, ora 08.00 – 18.10.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 18.10.2026, ora 07.00
RÂURI

Debitele au fost în general staționare, exceptând râurile din bazinele: Vișeu, Iza, Suceava, Moldova, Bistrița și bazinele superioare ale Someșului, Mureșului, Oltului, Trotușului și Buzăului, unde au fost în creștere ușoară, ca urmare a precipitațiilor căzute în interval și propagării.

Debitele se situează, în general, sub mediile multianuale lunare, cu valori cuprinse între 30–90% din acestea, mai mari pe cursul superior al Sucevei, bazinul superior al Moldovei și mai mici (sub 30 %) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Bârlad, Jijia, cursul superior al Vedei, râurile din Dobrogea, unii afluenți ai Oltului mijlociu și inferior și unii afluenți ai Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi în general staționare, exceptând afluenții de dreapta ai Siretului unde vor fi în scădere. 

Sunt posibile creșteri izolate de niveluri și debite pe unele râuri mici din zonele de deal și munte, cu precădere din centrul și estul țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în țară (secțiunea Baziaș) în intervalul 17 – 18.10.2026 a fost în creștere, având valoarea de 1250 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost în creștere ușoară pe sectorul Gruia – Calafat, relativ staționare pe sectorul Bechet - Giurgiu și în scădere pe sectorul Oltenița – Tulcea.
Debitul la intrarea în țară (secțiunea Baziaș) va fi în creștere ușoară (1300 m3/s).

În aval de Porțile de Fier debitele vor fi în creștere ușoară pe sectorul Gruia – Zimnicea, staționare pe sectorul Giurgiu - Călărași și în scădere pe sectorul Cernavodă – Tulcea.
2. Situația meteorologică în intervalul 17.10.2026, ora 09.00 – 18.10.2026, ora 06.00
ÎN ŢARĂ

Vremea a fost, în general, închisă și rece în cea mai mare parte a țării (valori termice diurne cu până la 6...7 grade mai mici față de mediile multianuale, local în est și izolat în rest). Excepție au făcut Oltenia și zone restrânse din Transilvania, unde pe timpul zilei au fost și perioade cu cer degajat, iar temperaturile au fost apropiate de normal. A plouat în Moldova, Maramureș, Transilvania, cea mai mare parte a Olteniei, vestul și nordul Munteniei și pe arii restrânse în rest. La munte a plouat, iar la altitudini în general de peste 1500 m au fost precipitații și sub formă de lapoviță și ninsoare. Cantitățile de apă au fost în general de 2...6 l/mp. Vântul a suflat slab și moderat cu ușoare intensificări în vestul Carpaților Meridionali pe creste (rafale de până la 65 km/h). Stratul de zăpadă era prezent în zona montană înaltă și la ora 21.00 măsura în platforma stațiilor meteorologice până la 41 cm la Vf. Omu. Temperaturile maxime s-au încadrat între 8 grade la Suceava, Bârnova și Întorsura Buzăului și 18 grade la Drobeta-Turnu Severin, iar la ora 6 temperaturile se încadrau între 4 grade la Câmpulung și Polovragi și 13 grade la Drobeta-Turnu Severin. Dimineața și noaptea pe arii restrânse a fost ceață. OBSERVAȚII - de ieri dimineață de la ora 6.00 au fost în vigoare 7 atenționări cod galben pentru ceață, dintre care 3 emise de către SRPV Craiova, 2 emise de  CNPM, pentru Muntenia, 1 de SRPV Constanța și 1 de SRPV Bacău.
LA BUCUREŞTI

Vremea a fost închisă și rece, iar vântul a suflat slab până la moderat. Temperatura maximă a fost de 12 grade la Băneasa, 13 grade la Afumați și 14 grade la Filaret, iar la ora 6.00 se înregistrau 9 grade la Băneasa și 10 grade la Afumați și Filaret..
3. Prognoza meteorologică în intervalul 18.10.2026, ora 09.00 – 19.10.2026, ora 09.00
ÎN ŢARĂ

Vremea va fi predominant închisă și rece în nordul, centrul, estul și sud-estul teritoriului, unde nebulozitatea va persista în cea mai mare parte a intervalului, în timp ce în rest, cerul va fi temporar noros, iar temperaturile apropiate de norme. Temporar va ploua în Moldova și jumătatea de est a Transilvaniei, iar mai ales spre seară și noaptea, local și în Dobrogea și Muntenia. În celelalte regiuni ploile se vor semnala izolat. Se vor acumula cantități de apă de 2...10 l/mp, iar în nordul Moldovei, în Carpații Orientali și în estul Carpaților Meridionali și posibil în nordul Dobrogei, izolat de peste 15 l/mp. În zona montană înaltă, în special în estul Carpaților Meridionali (masivele Bucegi și Făgăraș), la peste 1900 m altitudine, precipitațiile vor fi și sub formă de lapoviță și ninsoare și se va depune strat nou de zăpadă de peste 10 cm. Vântul va sufla slab și moderat, temporar cu intensificări în Moldova, local în Dobrogea, sudul Bantului și vestul Olteniei (viteze la rafală în general de 40...50 km/h) și la munte, în special pe crestele Carpaților Meridionali și de Curbură, unde vor atinge 70...80 km/h. Temperaturile maxime se vor încadra între 10...11 grade în nordul Moldovei și sud-estul Transilvaniei și 21 de grade în vestul și sud-vestul Olteniei, iar cele minime vor fi cuprinse între 5 și 12 grade. Izolat, dimineața și noaptea, se va forma ceață.
LA BUCUREŞTI
Valorile termice vor fi în creștere față de ziua precedentă și se vor apropia de cele specifice perioadei. Temperatura maximă va fi de 16...17 grade, iar cea minimă de 8...9 grade. Cerul va fi temporar noros și mai ales seara și noaptea vor fi ploi slabe (sub 1 l/mp). Vântul va sufla slab și moderat. Dimineața vor fi condiții de ceață.
II. CALITATEA APEI


Administrația Națională Apele Române informează că, în data de 17.10.2026, Dispeceratul ABADL a fost notificat telefonic de catre  ISU Constanța despre existenta unui delfin eșuat pe plaja din statiunea Mamaia Nord – Pensiunea Deea Mar, județul Constanța. 
III. CALITATEA MEDIULUI

1. În domeniul aerului



Nu s-au înregistrat evenimente deosebite. 
2. În domeniul solului și vegetației


Nu s-au înregistrat evenimente deosebite.

3.În domeniul supravegherii radioactivităţii mediului
Nu s-au înregistrat evenimente deosebite.
3. În municipiul Bucureşti

Nu s-au înregistrat evenimente deosebite. 

